Predkladacia správa

Podnet: uznesenie vlády SR č. 515 zo 4. 8. 1998
Potreba: medzinárodné záväzky - Dohovor o biologickej diverzite
Stručný obsah: Akčný plán pre implementáciu Národnej stratégie ochrany biodiverzity na Slovensku pre roky 1998-2010 (ďalej len Akčný plán) je zoznam konkrétnych úloh, ktorých realizácia je potrebná pre implementáciu Dohovoru o biologickej diverzite, ku ktorému Slovenská republika pristúpila 23. augusta 1994. 
Akčný plán pre obdobie rokov 1998 až 2010 bol schválený uznesením vlády SR č. 515 z 4. augusta 1998. Vypracoval ho kolektív odborníkov na problematiku biologickej diverzity z podkladov a návrhov rezortov a členov Slovenskej komisie Dohovoru o biologickej diverzite. Členenie úloh  do Cieľov a Strategických smerov vychádza z Národnej stratégie ochrany biodiverzity na Slovensku.
Národná rada Slovenskej republiky odporučila vláde Slovenskej republiky uznesením č. 676 z 2. 7. 1997, písm. C/b informovať Národnú radu Slovenskej republiky o realizácii Akčného plánu a táto povinnosť vyplýva ministrovi životného prostredia Slovenskej republiky z uznesenia vlády Slovenskej republiky č. 587 z 12. 8. 1997 odsek B.4. Spätnú väzbu a konečné hodnotenie, ako i hodnotenie úloh, za ktoré je zodpovedné ako gestor, zabezpečí Ministerstvo životného prostredia SR ako ústredný orgán zodpovedný za komplexnú realizáciu Akčného plánu a spracovanie a predloženie správy o jeho plnení pre Národnú radu Slovenskej republiky v dvojročných intervaloch. 
Začiatkom roku 2002 boli rozoslané všetkým gestorom Akčného plánu hodnotiace formuláre, podľa ktorých predkladali MŽP SR informácie o plnení požadovaných úloh. Odpovede sú spracované do nasledujúceho súhrnného hodnotenia. Pod pojmom „úlohy“ sa nižšie v texte rozumejú len tie požadované úlohy, ktoré mali byť splnené v rokoch 2000 a 2001. 
Stručné zhrnutie očakávaného dopadu: informatívny materiál
Materiál bol prerokovaný členmi Slovenskej komisie Dohovoru o biologickej diverzite.
Po prerokovaní vládou má byť materiál v zmysle uzn. NR SR č. 676 z 2. 7. 1997, písm. C/b predložený Národnej rade SR na vedomie.
Prvú správu o hodnotení realizácie Akčného plánu pre implementáciu Národnej stratégie ochrany biodiverzity na Slovensku vzala koncom roku 2000 na vedomie vláda SR (uzn. vlády č. 913 z 8. 11. 2000 - splnené, bod C.1. sa plní priebežne), aj Národná rada SR (uzn. NR SR č. 1324 z 28. 3. 2001 - splnené).
Vzhľadom na to, že materiál vyhodnocuje plnenie úloh za uplynulé obdobie 2000-2001, nemá vplyv na verejné financie, obyvateľov, hospodárenie podnikateľskej sféry ani iných právnických osôb, životné prostredie ani zamestnanosť, a preto neobsahuje doložku finančných, ekonomických, environmentálnych vplyvov a vplyvov na zamestnanosť.